祝允明
怀知诗 其十三 王文恪公
肃肃文恪，有严我师。扣竭空鄙，博约兼资。片语必法，寸履皆规。甘雨中含，滋浃时熙。屡踬于征，靡辞有戚。公荐以升，黄阁有职。援呼曰三，导掖谟百。嗟予不肖，鼎冶负德。邦作封史，来相予总。谓言冢君，车迎馆奉。力襄怀报，宁公戾众。公往趣成，傍诮莫诵。公闻斯愠，命我专统。谓守载属，同群益汹。终亦靡克，公忾滋勇。有矢毕命，卒队兹恐。公归在堂，复侍函丈。三变泰如，扬休弥畅。湖山奠高，风霆下上。嗟子懦与，弗从以往。中星载回，遄失几杖。梁木既坏，吾将安放。